MIERLEEU: HUWELIKS/REIS/VERSLAG III
"Assosiasie" is virtueel 'n virus wat in 'n klein hoekie skuil en jou onverhoeds pootjie wanneer jy toevallig daar verbykom, neem nou die volgende voorbeeld - toe ek vir die vorige aflewering net weer die skakels toets, vang 'n naam vér ondertoe op die kokle-skakel skrams my oog: References
...en verwys my eensklaps terug na Oom Willie se pad. Dit was "ná werk" toe ons al om die kliptafel in die lapa gesit het met 'n bier in die regtervuis wat ons die ontploffing naby gehoor en in ons bene voel dreun het en sekondes later die Hollandse seiner, skreeuend:"Die kaptein se Buffel het 'n myn getrap!"
'n Onder-korporaal se voet is ongeveer 'n duim onder die boonste stewelrand, soos met 'n guillotine afgesny, maar daar kom nie 'n druppel bloed uit nie; die Soutie dokter (wie se naam intussen aan Alzheimer's geoffer is, maar wat ek dink van Grahamstad af gekom het), het later op navraag verduidelik dat die gebrek aan bloed te danke is aan 'n oorlewingskokreaksie van die liggaam waardeur die bloeddruk verlaag en die are toeslaan... Die onder-korporaal, wat die voorval oorleef het, se naam is Peter Broughton. Op die troudag (Saterdag, 16 Augustus 2014) het ons teen ongeveer 10h00 na Limbaži vertrek en ons tyd by die plaaslike museum en oorblyfsels van die Aartsbiskoplike kasteel verwyl terwyl die bruidsgeselskap op pad was van Riga af.